העתיד (סרט)

העתיד הוא סרט קולנוע ישראלי משנת 2023. זהו סרטו השני באורך מלא של הבמאי והתסריטאי נעם קפלן. הסרט הוצג בבכורה עולמית בפסטיבל טרייבקה ובבכורה ישראלית בפסטיבל הקולנוע ירושלים. היה מועמד לפרס אופיר עבור השחקנית הראשית הטובה ביותר, שחקנית המשנה הטובה ביותר ועבור הצילום הטוב ביותר בטקס פרסי אופיר לשנת 2023. הסרט יצא לאקרנים באוגוסט 2023 ברשת בתי הקולנוע ״לב״.

 עלילה 
גיבורת הסרט היא ד"ר נורית בלוך (ריימונד אמסלם), חוקרת באוניברסיטה העברית שפיתחה אלגוריתם שיודע לחזות ולאתר פעולות טרור מבעוד מועד. למרות הפיתוח, מצליחה יאפא, צעירה פלסטינית (סמר קופטי), להתנקש בשר החלל והתיירות הישראלי רגעים ספורים לפני שיגור החללית הישראלית ״התקווה״ לירח. כדי לתקן את ה״באג״ באלגוריתם, נאלצת נורית לפצח את אישיותה של המתנקשת בסדרת מפגשים פנים אל פנים. במקביל, היא מנסה להביא לעולם ילד ולשם כך נעזרת בפונדקאית (דר זוזובסקי). המפגש בין נורית לבין יאפא מעלה שאלות על עברן, בעוד שהמפגש בין בלוך לבין הפונדקאית המיועדת מעמת אותה עם ההחלטה לגבי עתידה, ובהשאלה, עתיד החברה הישראלית, בשעה שעיני המדינה נתונות לנחיתת ״התקווה״ על הירח.

 נושא 
הסרט עוסק בסכסוך הישראלי-פלסטיני מנקודת מבט נשית ומכאן ייחודו. הוא מציג עולם נשי של מחקר אקדמי ושאלות על אמהות - על עתיד. הגברים בסרט משמשים בתפקידי משנה, כתפאורה לסיפורים הנשיים, לרבות בעלה של הגיבורה (יוסי מרשק), שנחשף בסרט בקולו בלבד.

הסרט, ששואב השראה מרצח שר התיירות רחבעם זאבי ב-2002, מציע את הדיאלוג והמפגש הנשי כפתרון אפשרי לסכסוך הישראלי-פלסטיני.

 מבע קולנועי 
סגנונו הקולנועי של הסרט נע בין הפארודי לריאליסטי ומצהיר על עצמו כבדיה.הוא מרבה להשתמש במטפורות ועושה זאת באופן מוגזם במתכוון במטרה לתקוף את הפטריוטיזם הישראלי והפלסטיני כאחד באמצעות עולם קולנועי שאמנם מתבסס על המציאות הישראלית, כגון שליחת הגשושית ״בראשית״ לירח, או רצח השר זאבי, אך איננו מתיימר לייצג את המציאות באופן נאמן, אלא בא להישען עליה ולהדהד אותה.

 פרסים והוקרה 
הסרט התקבל בביקורות מעורבות. מבקר הקולנוע של ״הארץ״, אורון שמיר, קבע כי ״ההישג האמנותי הכביר של הסרט הוא יצירת איזון בין הטון החריף והבוטה לבין עושר הדקויות״. כמו כן כתב ש״מדובר באחד הסרטים הנועזים של הקולנוע הישראלי העכשווי, באשר לאופן ההתמודדות שלו עם נושאים שמעליב לקרוא להם "שחוקים", כמו הכיבוש וההתנגדות לו״. מבקר וחוקר הקולנוע, עופר ליברגל, ציין לטובה את אחידות החזון האמנותי, ״לא רק בבימוי, אלא גם ביצירת קו אחיד בכתיבה והצדקה לכל קו עלילה, כל מטאפורה שהולכת עד הקצה ואז ממשיכה ללכת.״

מבקרת החברה של ״הארץ״ שני ליטמן, טענה שלמרות נקודת פתיחה מעניינת, העלילה לא מתפתחת והיחסים בין הדמויות לא מעמיקים. מבקרת הקולנוע של המגזין המקוון ״טיים אאוט תל אביב״, יעל שוב, ציינה ש״הרובד הסמלי המודגש יתר על המידה פוגם במתח הדרמטי הפוטנציאלי של היצירה השלמה.״

בין המבקרים שררה אחידות דעים באשר לרמת המשחק הגבוהה של צוות השחקניות, כמו גם לאיכותו הגבוהה של הצילום.

בטקס פרס אופיר לשנת 2023 הייתה השחקנית ריימונד אמסלם מועמדת לשחקנית הטובה ביותר. השחקנית סמר קופטי הייתה מועמדת לשחקנית המשנה הטובה ביותר. צלם הסרט, שרק דה מאיו, היה מועמדת לצילום הטוב ביותר.

לאחר בכורה עולמית בפסטיבל טרייבקה, התחרה ״העתיד״ בתחרות הישראלית לסרטי עלילה בפסטיבל הקולנוע ירושלים. כמו כן, התחרה בפסטיבלים רבים בעולם, ביניהם פסטיבל הקולנוע הבינלאומי של המבורג ובפסטיבל הקולנוע הבינלאומי של וורשה . הסרט נרכש להפצה בצפון אמריקה וקנדה.

 קישורים חיצוניים 
 העתיד באתר חברת ההפקה ׳גם סרטים׳

 העתיד באתר חברה ההפצה Intra Movies


 הערות שוליים 

2026 02
קטגוריה:סרטים ישראליים משנת 2023
קטגוריה:סרטי דרמה ישראליים